Эсәктәр ҙә олоғайыу үҙгәрештәренә дусар. Мәҫәлән, «таҙа мөхит»ле булырға тейеш нәҙек эсәктә бактериялар артыҡ үрсеүе арҡаһында эс ҡабарыуы һәм кешенең ауыртынып йөрөүе, ябығыуы ихтимал. Эсәк туҡымаларының ҡан менән тәьмин ителеше һүлпәнәйеүе һәм йыш ҡына ялҡынһыныуҙарҙан йөйҙәр барлыҡҡа килеүе мөмкин. Шул арҡала ризыҡтан организм өсөн «төҙөлөш материалдары» – аминокислоталар, минералдар, витаминдар, углеводтар, башҡа матдәләрҙе «алыу» ауырлашып, уларҙың етешмәүе ҡартайыуҙы тиҙләтә.